text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Yesu pa\u0304esambi\u0304le pa \u201ctubwa,\u201d lelo wa\u0304di usaka kutukan\u0303ana?"}, {"text_idx": "#000009", "text": "Difuku dimo pa\u0304endele Yesu panja pa Isalela ku mukalo na Shidea, polovenshi ya Loma, mwana-mukaji umo Mungidiki wa\u0304mufwenene kamulombe amukwashe. Mu malondololo a Yesu mudi ne kyelekejo kyaa\u0304dingakenye\u2019mo bantu bampikwa kwikala Bayuda na \u201ctubwa.\u201d Mu Bijila bya Mosesa bambwa ba\u0304di bamonwa bu banyema ba disubi. (Levi 11:27) Lelo Yesu wa\u0304di usaka kutuka uno mwana-mukaji Mungidiki ne bantu bakwabo bampikwa kwikala Bayuda?"}, {"text_idx": "#000010", "text": "Aa, ke amopo. Mu kine kitatyi\u2019kya, Yesu wa\u0304di usaka kukwasha bidi Bayuda\u2019nka na mwaa\u0304shintulwidile\u2019kyo bandi bana ba bwanga. O mwanda wa\u0304letele kyelekejo na kusapwila mwana-mukaji Mungidiki amba: \u201cKe biyampepo kusela mukate wa bana koela\u2019o tubwa.\u201d (Mateo 15:21-26; Mako 7:26) Bangidiki ne bene Loma ba\u0304di basenswe kumuna tubwa twa kukaya na babo bana. Nanshi kishima \u201ctubwa\u201d ye kino kye\u0304bavulwije bintu bisangaja, nansha bintu byobasenswe. Mwana-mukaji Mungidiki\u2019wa pa kwivwana binenwa bya Yesu wa\u0304londolwele amba: \u201cI amo, Mfumwami, ino na bubine tubwa tudyanga buku\u0304ku bupona ku meza a bamfumwato.\u201d Yesu wa\u0304mufwijije\u2019ko pangala pa lwitabijo lwandi ne kumubelwila wandi mwana mwana-mukaji.\u200b\u2014Mateo 15:27, 28."}, {"text_idx": "#000011", "text": "Lelo madingi a Polo a kutundulula lwendo lwa pa mema a\u0304di mayampe?"}, {"text_idx": "#000013", "text": "Kyombo kya\u0304di kiselele Polo paa\u0304di wenda ku Itadi kya\u0304di kyenda mwiya luvula. Poba\u0304di bako\u0304kolokwa mu lwendo lwabo, mutumibwa wa\u0304letele madingi a kutundulula lwendo\u2019lwa. (Bilongwa 27:9-12) Lelo madingi\u2019a a\u0304di mendele\u2019mo?"}, {"text_idx": "#000014", "text": "Bangovi ba mu kine kitatyi\u2019kya ba\u0304di bayukile amba kwenda pa Meditelanea mu kitatyi kya myeji ya mashika i kwitu\u0304la mu kyaka. Pa bukata bwa Kweji 11 ne bwa Kweji 3, byombo kebya\u0304dipo bikaila pa mema. Inoko lwendo lwisambile\u2019po Polo lwa\u0304di lwa kwendwa mu Kweji 9 nansha wa 10. Vegetius, mulembi umo mwine Loma, (myaka katwa ka buna\u0301 Yesu Ke Mwiye) ushintulula mu Epitome of Military Science, pa mwanda utala lwendo lwa pa mema\u2019mba: \u201cMyeji imo i miyampe kwenda, imo nayo itatanwa, mikwabo nayo bikoma kwenda.\u201d Vegetius unena\u2019mba lwendo lwa pa mema lwadi luyampe tamba mu mafuku 27 Kweji 5 kutu\u0304la ku mafuku 14 Kweji 9, inoko bitatyi bibidi byadi bitatanwa nansha bileta kyaka, i kushilwila mu mafuku 15 Kweji 9 kutu\u0304la ku mafuku 11 Kweji 11 ne kutamba mu mafuku 11 Kweji 3 kutu\u0304la ku mafuku 26 Kweji 5. Na bubine Polo byaa\u0304di wenda kitatyi ne kitatyi lwa mema, nanshi wa\u0304di uyukile ino myanda. Ngovi ne mwine\u0304 kyombo nabo ba\u0304di bayukile ino myanda, ino ba\u0304pela madingi a Polo. Mfulo mfulo\u0304, kyombo\u2019kya kyakalobela.\u200b\u2014Bilongwa 27:13-44."}, {"text_idx": "#000015", "text": "Yesu Wabelula Nsongwakaji ne wa Kitwi"}, {"text_idx": "#000016", "text": "Mwanda waka mwana-mukaji kafi\u0304tyilwepo padingakanya Yesu bantu ba mizo na tubwa?"}]